Benda á slysagildru umhverfis kirkjugarð Í fréttum undanfarið hefur mikið verið rætt um slysagildru sem fylgir ákveðinni tegund af járnrimlagirðingum þar sem teinar þeirra eru látnir snúa upp . Mörg slys á börnum og fullorðnum hafa hlotist af þessum girðingum . Girðingar af þessu tagi eru engu að síður mjög algengar t.d. við leikskóla , skóla og íþróttavelli en af þeim á ekki að stafa slysahætta séu þær rétt upp settar . Samskonar girðing er á tvo vegu umhverfis kirkjugarðinn í Görðum á Akranesi . Félagið Skagaforeldrar hefur nú skrifað sóknarnefnd Akraneskirkju bréf þar sem óskað er eftir að þeir sem bera ábyrgð á girðingunni láti snúa henni við þannig að forðast megi slys . „ Á þessu svæði eru oft börn að leik og á sumrin hefur svæðið verið notað fyrir tjöld þegar mikið liggur við t.d þegar Norðurálsmót . Þó standi í lögum um kirkjugarða að ,, Kirkjugarðar skulu girtir traustri girðingu með vönduðu sáluhliði , “ er varla tilefni til að hafa þá svo víggirta að hætta stafi af , “ segir í bréfi Skagaforeldra . Fordæmi eru fyrir því að girðingum af þessu tagi hafi verið snúið við . Það var til dæmis gert við leikskólann Vallarsel á Akranesi þar sem alvarlegt slys varð fyrir nokkrum árum . Þá prílaði barn upp á sams konar girðingu og rann til með þeim afleiðingum að teinarnir stungust inn í háls barnsins og sauma þurfti 26 spor .